
«The Pulse (El pols)», Gravity & Other Myths i Cor de Noies de l’Orfeó Català. Intèrprets de la companyia: Alyssa Moore, Andre Augustus, Annalise Moore, Axl Osborne, Dylan Phillips, Emily Gare, Jackson Manson, Jacob Randell, Jascha Boyce, Joanne Curry, Jordan Hart, Joren Dawson, Joshua Strachan, Kevin Beverley, Lachlan Binns, Lachlan Harper, Lewis Rankin, Louis Gift, Lyndon Johnson, Martin Schreiber, Maya Tregonning, Megan Giesbrecht, Shani Stephens, Simon McClure. Intèrprets del Cor de Noies de l'Orfeó Català. Creació de l'espectacle: Direcció: Darcy Grant. Il·luminació i disseny del decorat: Geoff Cobham. Composició musical: Ekrem Eli Phoenix. Director i solista: Christie Anderson. Disseny del sistema de so: Mik Lavage. Producció de la companyia: Jascha Boyce, Jacob Randell, Darcy Grant. Producció executiva: Torben Brookman. Disseny del so: Mik Lavage. Producció: Belinda Respondeck. Direcció tècnica: Marko Respondeck. Una producció de Gravity & Other Myths. Espectacle guanyador del premi a la millor producció, millor disseny i millor circografia als Premis Internacionals de Circ 2021. En aquest projecte hi han col·laborat: The Australian Government's Major Festivals Initiative, gestionada per l'Australia Council, its arts funding and advisory body, en associació amb la Confederation of Australian International Arts Festivals Inc. Espectacle encarregat per l'Adelaide Festival, Sydney Festival, Darwin Festival i GWB Entertainment Pty Ltd. El Govern australià a través de l'Australia Council for the Arts, its arts funding and advisory body. MM Electrical Merchandising. House of Oz. El Govern del sud d'Austràlia, Department of Planning, Transport and Infrastructure through Arts South Australia. Direcció del cor de noies de l'Orfeo Català: Buia Reixach i Feixes. Direcció de la companyia: Darcy Grant. Festival Grec'23. Teatre Grec, Barcelona, 29, 30 juny i 1 juliol.

Un pols de sacs de gemecs elàstics
L'espectacle «The Pulse (El pols)» és una de les icones que quedarà en la memòria històrica del Festival Grec i ja en van quaranta-set edicions. Tot i que la companyia australiana Gravity & Other Myths ja havia passat per Barcelona en anteriors ocasions, el 2019 al mateix amfiteatre Grec amb l'espectacle «Backbone», i tres anys abans, el 2016, dins les Festes de la Mercè, el seu paper ara en la inauguració oficial del Grec'23 ha marcat una línia d'aquelles que defineixen clarament què ha de ser, o què hauria de ser, un festival amb vocació internacional.

I això no només perquè la companyia australiana sigui la convidada d'honor sinó perquè la seva fusió artística amb el Cor de Noies de l'Orfeó Català —preparada almenys durant quinze dies abans de l'estrena en sessions d'assaig— compleix amb una de les assignatures sempre pendents: la internacionalització dels valors artístics catalans fora de casa, com en aquesta ocasió passa amb la gira que la companyia íntegra —australians i catalanes— faran tot el juliol primer al Canadà, al Circus Arts City de Montreal; després al Twon Hall Center de Galway, a Irlanda; i finalment a la Graz Opera House d'Àustria.

És una llàstima que els assistents a l'estrena oficial només poguessin viure els primers 40 minuts de l'espectacle, gairebé la meitat, per mor de la pluja. Ja ho cantava i encara canta en Raimon: “Al meu país / la pluja no sap ploure. / O plou poc o plou massa. / Si plou poc és la sequera. / Si plou massa és la catàstrofe.” Immersos com estem en un període de sequera, és grotesc que la pluja faci un boicot en una nit inaugural. Ja es veu que fins i tot la pluja s'ha tornat ultradretana, negativista, totalitària i barroera.

La segona nit de «The Pulse» ha donat el do de pit complet esperat. Les grades de l'amfiteatre Grec exhaurides han esclatat al cap dels vuitanta minuts de circ i d'acrobàcia d'alta volada, d'exercici gimnàstic, de moviment, de dansa, de coreografia, de cant coral, de sons vocals, de risc i d'aiiis! tan propis de la pista. 

La fusió entre el Cor de Noies de l'Orfeó Català, dirigit per Buia Reixach, i els acròbates dirigits per Darcy Grant arriba a la perfecció. ¿Podria ser millor? Diria que no. Es fa difícil endevinar què ha estat primer, si la banda sonora o les acrobàcies. Sembla com si les dues disciplines artístiques s'hagin anat creant conjuntament fins a trobar-se en el punt just d'equilibri.

De fet, l'espectacle «The Pulse» va néixer a Adelaida, a Austràlia, amb l'Aurora Women's Vocal Ensemble —una mena de Cor com el de l'Orfeó Català— dirigida per Christie Anderson, amb una composició musical del compositor Ekrem Phoenix, afegint-hi alguns cants religiosos i, en el cas del Cor de Noies de l'Orfeó Català, també amb una versió molt delicada d'una peça infantil, «La Maria té un xaiet», per substituir l'original de l'espectacle en anglès, la peça «Mary had a little lamb (La Maria tenia un anyell)», un clàssic infantil del folk nord-americà.

Pilars de tres —totalment com si fossin els assajos en un local d'una colla castellera—, torres que es munten i es desplomen, pilars caminant que s'entrecreuen sense topar, joc de cordes en un trencament de l'acció escènica que fa que els acròbates vagin amunt i avall per les grades de l'amfiteatre i les despengin amb crits i veus dels prop de seixanta intèrprets, entre 24 acròbates i 36 noies cantaires, com si fossin grumets de galeres. Unes cordes, de fet, que només fan de decoració per recordar als espectadors que no és màgia el que veuen sinó que és l'essència del circ el que realment protegeixen. Unes cordes també que serveixen per matisar segons quins efectes d'il·luminació contrastats amb les tonalitats que agafa, blavosa o vermellosa, la mola de pedra de Montjuïc al fons de l'escenari.

Tot és orgànic, natural, sense sofisticacions. No hi ha matalassos de protecció ni malles de subjecció amb anelles. Quan es desplega un pilar es desplega a plom, a pols, vaja, mai més ben dit. Amb una estilització i una precisió mi·limètrica que, enriute'n tu del que pugui arribar a fer un dia la Intel·ligència Artificial. 

Un moment sublim es produeix amb la mateixa directora del Cor de Noies de l'Orfeó Català, com a solista, on Buia Reixach fa una improvisació vocal extensa que modula els moviments amb els quals dialoga amb un dels acròbates de la companyia, els dos al centre de l'escenari —ai, si Carles Santos ho pogués veure!—, una de les accions que ja no es van poder representar en la frustrada primera funció inaugural i que és precisament la perla de l'espectacle, reblada amb la vocalització del Cor de Noies que emeten el “Lament de la nimfa”, de Claudio Monteverdi.

I entremig de tot això encara hi ha temps per a l'humor subtil amb les trepitjades sobre les costelles i els ventres panxuts o escanyolits, tant hi fa, d'uns quants dels acròbates estesos a terra que emeten esgarips, com si es convertissin en tecles d'un pianoforte esquerdat, o més aviat com si fossin un estol de sacs de gemecs. Uns sacs de gemecs elàstics que es dobleguen com una goma i que creen una composició exuberant de cossos lliurats a la plasticitat. Brillantor escènica a pols. Un pols al món més ancestral del circ que fa tremolar tots els sentits.

Andreu Sotorra, Clip de Teatre, 1 juliol 2023
Nit de celebració al risc i al gust

L’estrena del Grec gaudeix d’una arrencada espectacular i màgica per la confluència del circ australià versàtil i imprevisible de Gravity & Other Myths i les veus enfiladisses del cor de Noies de l’Orfeó Català. A l’escena, sumen una energia col·lectiva que embriaga i provoca uns riures entre nerviosos i incrèduls pels salts al buit dels acròbates. El resultat és un origami de moviment constant de l’escena, amb el simple recurs dels cossos deambulant i convertint-se en obstacle o en mur per enfilar-s’hi, sense dificultats.  

La versatilitat és una de les característiques dels membres de Gravity: Els àgils poden fer de peu puntualment en algunes torres. I els portadors es poden moure com si fossin àgils. O ballar com a solistes, amb uns braços potents que transmeten les línies infinites de l’arquitectura, que semblen abraçar l’aire a glopades. En aquestes coordenades, les veus, en continu desplaçament, de les Noies de l’Orfeó són glòria. Han traduït bona part de les cançons angleses a tonades que ressonen a tradició catalana (com ara, La Maria té un xaiet, extreta del cançoners infantils de Sant Hipòlit de Voltregà). La participació vocal destaca la potència de l’acrobàcia per a dotar-la de veu, improvisada, com a reacció a la sorpresa. La polifonia es multiplica en els 12 minuts de la directora Buia Freixach Feixes, que hi deixa la veu i l’aire per traduir en so com li commou el moviment. Petits instants de màgia que es presenten amb la simplicitat del treball artesà, sense efectes espectaculars.

Prop de 60 artistes movent-se per l’escenari és, realment, una escenografia immensa. Per això l’escenari és buit i només es completa amb una construcció canviant de cordes que aixopluga la proposta escènica i la va tancant gràcies a il·luminar-les amb efectius recursos. La llum té molts moments de penombra, deixant acròbates a les fosques, fora de quadre, volgudament, com la coreografia de les cordes desplegant-se des de 360 graus, pràcticament: Espectatives del que podria ser. Manté una coherència al treball orgànic, físic, constant i que desplega sorpreses i va evolucionant. Si les figures cauen a terra contínuament al principi del quadre (primer soles, després en parelles com en fracassos d’acrobàcies impossibles), mica en mica acaba dominant la verticalitat i l’alçada.

Les estructures pugen com si fossin els quadres d’un equalitzador emmirallant-se al camp sonor. El virtuosisme arriba amb les torres de dos que subjecten un tercer acròbata i el fan voltar rotant contínuament. Executen circumferències còsmiques com els dervitxs amb el seu ritual de rodar sobres sí mateix i mirada introspectiva. De l’anarquia de les caigudes inicials (fent honor a la força de la gravetat del seu nom) es passa a una coreografia depurada. La tècnica és imprescindible en totes les parts de la coreografia, com la directora d’un cor que anuncia l’entrada de les diferents veus i, sobretot, que escura i acota la nota final.

Gravity & Other Myths proporciona una espectacularitat amb molt dinamisme i frescor. Tot sembla fàcil i espontani però és el resultat d’una recerca i uns equilibris insòlits. Ja van atrapar el públic el 2019 amb Backbone; ara repeteixen la celebració amb aquest The pulse. Les noies de l’Orfeó aporten la màgia a la cantera de Montjuïc. Pell de gallina com, a Erritu (2020) en què les noies cantaven als ballarins de Kukai Dantza.
Jordi Bordes, Recomana, 30 juny 2023
Lo Grec és vida

Un any més, un estiu més, un Grec més. El festival d’estiu de Barcelona, la cita ineludible de la capital catalana, el petit Avinyó de la ciutat comtal… En fi, que sant tornem-hi. Els esdeveniments culturals són ritual i ordre, i el Grec sol seguir un guió força establert: camises estampades, ventalls, vestits llargs de cotó i molt de lli. “Neeena, estàs molt morena!”, “Aquest estiu farem uns dies a Menorca i poca cosa més”, “Guapooo, que ets car de veure!” i tota la pesca. Una inauguració del Festival Grec pot ser un mer tràmit pel sofert cronista cultural. Si, com en el cas que ens ocupa, va començar amb una ovació dedicada a Ada Colau i es va truncar per l’aparició de la pluja, la cosa ja canvia. Gràcies, bons déus.

“A les treballadores dels centres de proximitat ens estan escanyant!”. Aquesta pancarta va ser el primer que va veure Jaume Collboni i la resta de públic que va assistir a la inauguració del Grec. Penjada al costat de la taquilla del teatre, la reivindicació de #culturailleurenlluita servia de fons de pantalla als primers petons i abraçades (“Estàs estupenda!”). Un cop als jardins del Grec, més petons i abraçades, comentaris a cau d’orella i cues a les barres: cerveses a 3,50 € i copes de vi o cava a 5 €. Got de plàstic o copa de vidre amb dipòsit i retornable. Sostenibilitat i tòtils protegits a les basses: roc-roc, roc-roc, roc-roc. Vaig fer cua pacientment amb la meva acompanyanta (involuntàriament conjuntades) per accedir a la grada: la cosa anava lenta, ja que s’havia format un embut per baixar cap a les fileres. De sobte, sentim uns aplaudiments. Servidor de vostès, cronista, crític d’arts escèniques i curiós de mena, no es podia perdre a qui aplaudien: efectivament, l’ovació anava dedicada a l’Ada Colau. La ja exalcaldessa de Barcelona va rebre un sonor aplaudiment (amb tres o quatre xiulets i “uh”) quan va accedir a la seva butaca. Baixant l’escala, devia pensar en la Guillermina? Com cantava la Motta a “L’escala de la vedet”, potser pensava: «Baixa amb compte, noia, / ja que et pots entrebancar / i allà on hi ha vedet caiguda / tothom vol sucar-hi pa». Al costat de Colau, la foto era impagable: Jaume Collboni, Xavier Trias, Ernest Maragall i fins i tot Daniel Sirera aixecaven la cella a l’uníson i posaven el seu millor somriure circumspecte.

Però i l’espectacle? Ai sí, que havíem vingut a veure un espectacle. The Pulse és una proposta de circ contemporani i música coral en directe, un muntatge popular i per a tots els públics, ideal per inaugurar un Grec. En Cesc Casadesús en sap un munt. El Cor de Noies de l’Orfeó Català van vestides de negre, els acròbates de la companyia australiana Gravity & Other Myths (Gravetat i altres mites) porten colors crema. Espatlles amples i força tatuatges (ells). La proposta és molt senzilla, tant que a moments té el perill d’apropar-se a una representació escolar: especialment el moment de les llanternes. La cosa comença amb el cor de noies comptant, cadascuna al seu ritme, mentre una de les cantaires descriu tot allò que succeeix en escena: “Jo explico el que veig. Ha arribat la Guida, l’Alba, el Kris el Kevin…”. La música que cantaran està composta per Ekrem Eli Phoenix, i els números i les notes musicals serveixen de lletra. En un moment donat vaig pensar que es posarien a cantar el “Tres i tres i tres fan nou”. Nou i tres fan dotze. Dotze i tretze vint-i-cinc, ai ves qui ho diria?  

Els acròbates fan pilars de dos i de tres, i en un primer moment un bon català està temptat a pensar “Què ens han de venir a ensenyar, aquests australians?”. Però aquí no hi ha pinya, senyores, i els pilars i les torres humanes es fan i es desfan, pugen i cauen en gran varietat de maneres. El cor canta i el públic hi afegeix els seus “Oh!”, “Ah!”, “Uh!”. Espectacle participatiu sense haver de sortir a escena. Una filera de llum led il·lumina la paret de pedra que serveix de fons escenogràfic, i una mica de fum fa la resta. Els acròbates despleguen una sèrie de cordes, que van des de les torres d’il·luminació (a la darrera fila de la grada) fins a l’escenari. Comencen a caure les primeres gotes. “Les cordes estan fluixes”, diu en català un dels acròbates. Generosa riallada a platea. És igual que siguis el Bruce Springsteen, un artista de circ australià o una barcelonina de l’Upper Diagonal: si dius quatre paraules en la nostra llengua, t’aplaudirem com si fossis Mahatma Gandhi.

L’espectacle continua amb una escena protagonitzada per un “piano de carn humana”. Alerta boomer: recordeu a la pel·lícula Big (Penny Marshall, 1988), l’escena en què Tom Hanks toca aquell piano gegant? Doncs el mateix, però amb persones. Una mena de gag que podria signar en Jordi Oriol, en què un acròbata va saltant de panxa en panxa dels seus companys estirats a terra, cadascú amb un “Oh!” o un “Ah!” més o menys afinat. El cor canta, en català i en anglès, “La Maria té un xaiet” i/o “Mary had a little lamb”. Les gotes de pluja són cada cop més nombroses i grosses. En Casadesús s’ha aixecat de la seva butaca (al passadís) tan bon punt ha caigut la primera gota. El plugim inicial era fins i tot agradable: artistes i públic hem estat una estona obviant-lo, en un exercici col·lectiu molt bonic de suspensió de la incredulitat. Finalment, passa l’inevitable: se suspèn la funció. Aplaudiments sincers cap als artistes, que ràpidament es posen a treure la gruixuda capa de goma que protegeix l’escenari de fusta.

I cap als jardins del Grec a fer la copa, quin remei. Més trobades i relacions públiques (“A veure quan vens a Chicago!”) i gintònics gratuïts cortesia de la casa. La majoria de la parròquia marxa, ens informen que hi ha autobusos llançadora amb parades a plaça Espanya, Universitat i Catalunya. La pluja, finalment, s’atura. “Al meu país la pluja no sap ploure”, canta en Raimon (al meu cap, amb la brillant imitació que en fa el Carles Pedragosa). Els espectadors s’agrupen en grupets i rotllanes, no per ballar sardanes sinó per comentar la jugada. Algunes frases es pronuncien en veu baixa, evidentment. Un grup de cantaires ens regala una breu actuació (gratis!) al mig dels jardins, com a agraïment als espectadors que ens hem quedat. Els mòbils treuen fum. I els acròbates provoquen furor entre la parròquia. La Noe Alesan –la directora real del Teatre Lliure– fa anar el seu ventall a una velocitat supersònica. La Marta Oliveres ens demostra com s’ha d’anar per la vida: amb atreviment, bon humor i empenta. El Kevin ve a parlar amb nosaltres i ens ensenya el seu tatuatge preferit. Tot forma part de la crònica. Tot és vida. L’ovació a la Colau, la cara desencaixada de Xavier Trias, la pluja, els gintònics… i fins i tot l’espectacle. Sense oblidar-me de la natja dreta del Kevin. El Grec ja ha començat. Lo Grec és vida!

Oriol Puig Taulé, Núvol, 30 juny 2023

La lluvia obliga a suspender la inauguración del festival Grec tras poco más de media hora de representación

La lluvia acompañada de aparato eléctrico que esta noche se ha desatado sobre la ciudad de Barcelona ha obligado a suspender la inauguración del festival Grec hacia las 23 horas, cuando se llevaba poco más de media hora de representación del espectáculo The pulse. El hecho de que se tratara de un montaje en el que la acrobacia juega un papel fundamental ha contribuido a que se tomara la decisión de no seguir con la función, por el peligro del suelo mojado. En la obra, 24 acróbatas australianos de la compañía Gravity & Other Myths ejecutan arriesgadas torres humanas y saltos acompañados por las 36 voces del Cor de Noies de l’Orfeó Català. La parte que se ha podido ver del espectáculo ha sido seguida por el público con ooooohs admirativos y aplausos espontáneos. La obra vuelve a representarse el viernes.

La noche ha comenzado muy bien con el ambiente de las grandes veladas del anfiteatro y el morbo de ver desfilar a los políticos que protagonizaron el agitado cambio en el Ayuntamiento de Barcelona tras las recientes elecciones municipales. El flamante nuevo alcalde, Jaume Collboni, al que se veía saludar muy alegremente a la gente, ha tenido la mala suerte de encontrarse con una suspensión en la inauguración del Grec, algo muy poco frecuente. Los protagonistas de la sesión de investidura de infarto del 17 de junio, Collboni, Ada Colau, Xavier Trias, Ernest Maragall y Daniel Sirera tomaban asiento en la misma fila del anfiteatro, Trias acompañado por una nieta, a la que posiblemente quería compensar por el mal rato del chasco de su abuelo en el Saló de Cent. Los políticos no han intimado demasiado —aunque Collboni y Trias se han saludado— y había bastantes miradas de circunstancia al frente, hacia el escenario.

Cuando ha comenzado a llover, al principio débilmente, los espectadores han hecho como si no fuera con ellos, al igual que los actores-acróbatas. Pero ha ido arreciando y pronto se ha visto que no sólo era incómodo para el público sino peligroso para los intérpretes. Finalmente, el público en pie ha tributado un gran aplauso de reconocimiento por el tesón a los actores y ha comenzado a desfilar gradas arriba mientras llovía cada vez más. Los más previsores (entre ellos, esta vez sí, Trias) han abierto los paraguas que llevaban. La organización ha distribuido impermeables. Tras un rato de espera y de evacuar consultas los representantes de la compañía, los técnicos del Grec y el director del festival, Cesc Casadesús, se ha decidido suspender definitivamente. Algunos veteranos recordaban otras suspensiones en el anfiteatro, como la de la también velada inaugural de Pascal Comelade en 2012, y la de la soprano Barbara Hendricks cantando Gershwin en 2002 (la cantante continuó entre rayos y truenos hasta que fue imposible seguir).

El coro ha tratado de compensar el fiasco de la inauguración cantando en los jardines para los espectadores que se han quedado.

Jacinto Anton, El País, 30 juny 2023

Amb l’ai al cor

Confesso que, quan vaig llegir que l’espectacle inaugural del Grec consistia en una fusió de circ, dansa i cant coral, vaig pensar com un imbècil que seria una cosa rere l’altra: ara ballaran, ara faran malabars, ara cantaran. Però l’obra dirigida per Darcy Grant, amb música d’Ekrem Eli Phoenix interpretada pel Cor de Noies de l’Orfeó Català, funciona com un organisme unicel·lular amb una càrrega poètica poderossíssima. Amenaçava pluja, i la pluja va complir l’amenaça, però vam poder veure el gruix de l’espectacle amb el cor encongit i amb una creixent sensació de meravella ja no acrobàtica, sinó estètica. Un espectacle que hauria de girar a tots els punts cardinals del món.

Els australians, vestits de blanc, es barrejaven amb les cantaires vestides de negre en un començament de monòdia recitativa sobre números que no acaben de pronunciar el quatre i tornen a començar. I és que l’incabat, l’error, el coitus interruptus, és una constant magistral durant tota l’obra: caure, aixecar-se i tornar-hi. De vegades creus que aquella torre humana ha fet llenya però en veritat t’ha pres el pèl i t’ha dit que aquests cossos joveníssims cauran i s’equivocaran tantes vegades com ells decideixin. Una obra sobre el desmai, l’alçar-se i el tombar-se a terra, el comptar fins qua i no voler continuar, tot envoltat d’una peça musical enigmàtica i inquietant que acompanya el vertigen escènic. Amb alguna llicència cap al Cant de la Senyera, evidentment, perquè l’esperit de l’Orfeó també ronda per damunt dels seus cants i per damunt de les cordes que de sobte travessen tot l’amfiteatre.

Aquesta mena de castellers australians creen un clímax de tensió que semblava inimaginable només amb els cossos, sense objectes accessoris, sense artificis, som nosaltres i amb nosaltres us farem esclatar els ulls. De sobte dues torres humanes connectades per un enxaneta que fa el pont pot evocar les torres de la Sagrada Família, o ara s’intercanvien amb un salt les punxes de quatre torres, o ara un pilar es conforma amb un simple salt des de terra, o ara un d’ells camina per damunt de tres enxanetes com si fossin una escala. O ara, també, els cossos són tecles d’un orgue que gemeguen quan es trepija descalç damunt les panxes.

L’espectacle, que ja ha guanyat diversos premis internacionals, sembla fet més a la catalana que a l’australiana. No sabies si l’acció es desenvolupava més cirquedusoleilment o més furadelsbausment, és a dir més mediterràniament, però aconseguia una constant bellesa escènica. Sobrietat però calidesa, abstracció musical però tendresa, contundència acrobàtica però relat comprensible i coherent. Fins i tot el famós escenari de pedra de Montjuïc projectava les ombres dels virtuosos primitivament, gairebé altimíricament. L’obra és un constant i descarat homenatge a la Humanitat i a les possibilitats del cos, no només en gestes acrobàtiques sinó també en capacitat commovedora i estètica.

Al públic, tot Barcelona i els flamants representants municipals. Colau encara té molt més favor popular que l’alcalde Collboni, si hem de fer cas dels aplaudiments. I la pluja ens va robar l’última part de l’espectacle, però ens va deixar rumiant si encara era possible millorar-lo o pujar-ne la dificultat. Però només calia repassar una mica la política recent, asseguts tots ells als seus llocs, per convèncer-se que sempre és possible fer les acrobàcies més inversemblants.
Jordi Cabré, The New Barcelona Post, 30 juny 2023

L’embriagadora veu col·lectiva
El pols (The pulse) és el batec arterial que es percep palpant una artèria superficial, segons el diccionari. Ahir, la xafogor política municipal amb renovat cartipàs i l’enrenou a les programacions on han entrat els governs autonòmics i municipals en clau PP i Vox (amb canvis de línies polítiques dràstiques) va posar el termòmetre social en una festa de la cultura que va quedar finalment deslluïda per la pluja: l’espectacle es va haver d’aturar al cap d’uns tres quarts d’hora.

Al principi, els aplaudiments i alguns xiulets es van produir amb l’entrada d’Ada Colau. Un fet inèdit en anys. Com en les grans nits, l’amfiteatre Grec va gaudir d’una arrencada espectacular i màgica per la confluència del circ australià inversemblant de Gravity & Other Myths i les veus enfiladisses del Cor de Noies de l’Orfeó Català. A l’escena, van sumar una energia col·lectiva que embriaga i provoca uns riures entre nerviosos i incrèduls pels salts al buit dels acròbates.

L’aventura de The pulse neix de la pandèmia. La companyia australiana dubtava quan es podrien recuperar les gires internacionals i va decidir treballar amb tota la companyia durant el confinament amb la coral veïna d’Adelaida. Ara, repeteixen recerca amb les noies de l’Orfeó Català. Després de les tres funcions (entrades exhaurides) al Grec, faran gira internacional a Mont-real (Canadà), a Galway (Irlanda) i a Graz (Àustria). El resultat és un origami de moviment constant de l’escena, amb el simple recurs dels cossos deambulant i convertint-se en obstacle o en mur per enfilar-s’hi, sense dificultats.

La versatilitat és una de les característiques dels membres de Gravity. Els àgils poden fer de peu puntualment en algunes torres. I els portadors es poden moure com si fossin àgils. O ballar com a solistes, amb uns braços potents que transmeten les línies infinites de l’arquitectura, que semblen abraçar l’aire a glopades. En aquestes coordenades, les veus, en continu desplaçament, de les noies de l’Orfeó són glòria. Han traduït bona part de les cançons angleses a tonades que ressonen a tradició catalana (com ara La Maria té un xaiet, extreta del cançoners infantils de Sant Hipòlit de Voltregà). La participació vocal destaca la potència de l’acrobàcia per dotar-la de veu, improvisada, com a reacció a la sorpresa. Petits instants de màgia que es presenten amb la simplicitat del treball artesà, sense efectes espectaculars.

Prop de 60 artistes movent-se per l’escenari és, realment, una escenografia immensa. Per això l’escenari és buit i només es completa amb una construcció canviant de cordes que aixopluga la proposta escènica i la va tancant gràcies a il·luminar les cordes amb efectius recursos. Manté una coherència al treball orgànic, físic, constant i que desplega sorpreses i va evolucionant. Si les figures cauen a terra contínuament al principi del quadre (primer soles, després en parelles com en fracassos d’acrobàcies impossibles), de mica en mica acaba dominant la verticalitat i l’alçada. Les estructures pugen com si fossin els quadres d’un equalitzador emmirallant-se al camp sonor. El virtuosisme arriba amb les torres de dos que subjecten un tercer acròbata i el fan voltar girant contínuament. Executen circumferències còsmiques com els dervixos amb el seu ritual de rodar sobre si mateixos i mirada introspectiva. De l’anarquia de les caigudes inicials (fent honor a la força de la gravetat del seu nom) es passa a una coreografia depurada. La tècnica és imprescindible en totes les parts de la coreografia, com la directora d’un cor que anuncia l’entrada de les diferents veus i, sobretot, que escura i acota la nota final.

Gravity & Other Myths proporciona una espectacularitat amb molt dinamisme i frescor. Tot sembla fàcil i espontani però és el resultat d’una recerca i uns equilibris insòlits. Ja van atrapar el públic el 2019 amb Backbone; ara repeteixen la celebració amb aquest The pulse. Les noies de l’Orfeó aporten la màgia a la pedrera de Montjuïc. Pell de gallina com a Erritu (2020), en què les noies cantaven als ballarins de Kukai. El batec cultural arriba agitat. La cultura clama al treball constructiu, a l’esperança. 

Ahir no es va arribar al final de l'espectacle. Es va aturar l'estrena quan portaven ja un grapat de minuts de goteig constant. Quedava una mitja hora, aproximadament, fins al final. Els llamps van ser els definitius.  Des del 2012, que el Grec no aturava una inauguració (amb Pascal Comelade i la Cobla Sant Jordi), segons fonts del festival. Mitja hora més tard a l'aturada de la funció, un grapat de cantaires i d'acròbates es van deixar veure i sentir pels jardins, entre un públic que anava parapetat amb uns ponxos d'urgència, servits pel Grec i tastant algun tros de coca despistada.
Jordi Bordes, El Punt Avui, 30 juny 2023

